Návrh NARIADENIE RADY, ktorým sa mení nariadenie (EÚ) č. 43/2014, pokiaľ ide o obmedzenia výlovu piesočníc vo vodách EÚ zón ICES IIa, IIIa a IV /* COM/2014/0169 final - 2014/0092 (NLE) */





DÔVODOVÁ SPRÁVA 1. KONTEXT NÁVRHU Nariadením Rady (EÚ) č. 43/2014 sa na rok 2014 stanovili rybolovné možnosti pre určité populácie rýb a skupiny populácií rýb uplatniteľné vo vodách Únie a v prípade plavidiel Únie aj v určitých vodách nepatriacich Únii. Toto nariadenie je zamerané predovšetkým na populácie rýb v Atlantiku a Severnom mori. Tieto rybolovné možnosti sú zvyčajne niekoľkokrát zmenené počas obdobia ich účinnosti. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Neuplatňuje sa. 3. PRÁVNE PRVKY NÁVRHU Účelom návrhu je zmeniť nariadenie (EÚ) č. 43/2014 tak, aby sa umožnil výlov piesočníc vo vodách zón ICES IIa, IIIa a IV. Navrhované úrovne sú v súlade s vedeckými odporúčaniami pre túto populáciu vydanými radou ICES 21. februára 2014. 2014/0092 (NLE) Návrh NARIADENIE RADY, ktorým sa mení nariadenie (EÚ) č. 43/2014, pokiaľ ide o obmedzenia výlovu piesočníc vo vodách EÚ zón ICES IIa, IIIa a IV RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na návrh Európskej komisie[1], keďže: (1) Kým nie sú známe odporúčania Medzinárodnej rady pre výskum mora (ICES), sú obmedzenia výlovu piesočníc vo vodách EÚ zón ICES IIa, IIIa a IV stanovené v prílohe IA k nariadeniu (EÚ) č. 43/2014 na úrovni nula. (2) Odporúčania rady ICES pre túto populáciu sú k dispozícii od 21. februára 2014. V súčasnosti je možné stanoviť celkový povolený výlov piesočníc v tejto oblasti, rozdelený do siedmich oblastí hospodárenia, aby sa predišlo vyčerpaniu ich miestnych zásob. Pridelenie kvót v týchto oblastiach hospodárenia by malo zohľadniť výmeny dohodnuté s Nórskom v rámci konzultácií o právach na rybolov, ktoré sa konali v súlade s bilaterálnou dohodou o rybolove s Nórskom[2]. (3) Príloha IA k nariadeniu (EÚ) č. 43/2014 by sa preto mala zodpovedajúcim spôsobom zmeniť. (4) Obmedzenia výlovu stanovené v nariadení (EÚ) č. 43/2014 sa uplatňujú od 1. januára 2014. Ustanovenia tohto nariadenia týkajúce sa obmedzení výlovu by sa preto mali takisto uplatňovať od uvedeného dátumu. Týmto spätným uplatňovaním nebude dotknutá zásada právnej istoty ani ochrana legitímnych očakávaní, keďže príslušné rybolovné možnosti boli v nariadení (EÚ) č. 43/2014 stanovené na úrovni nula. Keďže úprava týchto obmedzení výlovu ovplyvňuje hospodárske činnosti a plánovanie rybolovnej sezóny plavidiel Únie, toto nariadenie by malo nadobudnúť účinnosť ihneď po jeho uverejnení, PRIJALA TOTO NARIADENIE: Článok 1 Zmena nariadenia (EÚ) č. 43/2014 Príloha IA k nariadeniu (EÚ) č. 43/2014 sa mení v súlade s prílohou k tomuto nariadeniu. Článok 2 Nadobudnutie účinnosti a uplatňovanie Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa od 1. januára 2014. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ C , , s. . [2] Dohoda o rybolove medzi Európskym hospodárskym spoločenstvom a Nórskym kráľovstvom (Ú. v. ES L 226, 29.8.1980, s. 48).